Érdekel a színházi kísérletezés? Pályázz! - Fidelio.hu
Érdekel a színházi kísérletezés? Pályázz!
2014.09.11. 11:39
A Pesti Magyar Színház a KiBelátó elnevezésű színházpedagógiai programban való részvételre hirdet pályázatot 15-20 évesekből álló iskolai csoportok, osztályok, színjátszó csoportok számára.
A Magyar Színház profilváltáson ment keresztül: a 2012/13-as évadtól kezdve mint gyermek-, ifjúsági- és családi színház működik. Ennek a változtatásnak a következő eleme a 2013/14-es évadban beinduló KiBelátó komplex színházpedagógiai program. Kulcsszavaik a kíváncsiság, a felfedezés, a kísérlet, és a párbeszéd. Nem csupán szolgáltatók szeretnének lenni - céljuk, hogy a Magyar Színház a közönség, és kiváltképp a felnövő generáció partnerévé váljon.
A Sokszemközt program keretében a színház az évad három premierjéhez csatlakozva, hosszabb távon kíván együttműködni két-két kiválasztott budapesti középiskolai osztállyal, csoporttal. A próbafolyamat alatt az adott darab által felkínált témákat járják körül a résztvevők, valamint a fiatalok érdeklődésének megfelelően alkalom nyílik a próbák látogatására, és az alkotókkal való párbeszédre - aminek eredményeképp az osztály ötletei, gondolatai, véleménye nyomot hagyhat a bemutatásra kerülő előadáson.
A 2014/2015-ös évad első projektje Puskin Anyegin című művét járja körül ekképpen Molnár-Keresztyén Gabriella rendező vezetésével. A projekt október második hetében indulna, az előadás pedig november 22-én kerül bemutatásra. A programban való részvételre két kategóriában lehet pályázni. Az A kategóriába 20-30 fős, 15-20 évesekből álló középiskolai csoportok, osztályok jelentkezését várják, míg a B kategóriába 15-30 fős, 15-20 évesekből álló színjátszó csoportok jelentkezhetnek.
A program menete a következő: az első alkalom az ismerkedés és a történetről való gondolkodás, játék jegyében telik - a csoport és a projektet vezető színházpedagógusok találkoznak itt egymással. A foglalkozás időtartama és helyszíne: 135 perc, a pályázó intézményében vagy a színházban. A középső fázisban, amely négy-hat alkalmat ölel fel, az előadásra és a színház kulisszáira fókuszálva dolgoznak a résztvevők; ezekből kettőt a pályázó intézményében, a további kettő-négy foglalkozást a színházban tartanak meg, együttműködve az alkotókkal. A foglalkozások időtartama 90-135 perc. Ezt követi az előadás, mint közös produktum megtekintése. A program végén az alkotók és a résztvevő csoportok találkoznak még egyszer, ahol összefoglalják, hová jutottak a közös munkában, mi született meg, és mi nem. A foglalkozás időtartama és helyszíne: 90 perc, a pályázó intézményében vagy a színházban.
Pályázatot nyújthat be bármely, a kategóriáknak megfelelő, Pest megyei csoport vagy osztály. A nyertes pályázó által vállalandó egyedüli költség az előadásra váltott jegy ára (2500 Ft/fő). A kitöltött jelentkezési lapot a szinhazpedagogia@mszinhaz.hu e-mail címre várják október 3. péntek 23:59-ig. A jelentkezési lap letölthető: http://goo.gl/ZXfX4E . Az eredményéről legkésőbb október 5. vasárnap 23:59-ig tájékoztatják a jelentkezőket. A programról és az előadásokról további információkat talál a www.magyarszinhaz.hu-n, a kibelato.blogspot.hu-n, valamint a KiBelátó Program facebook oldalán!
molnár-keresztény gabriella